કેટલીક ફેશનેબલ હોટલોમાં વેઈટરો દરેક ટેબલ પર છરી-કાંટા-ચમચા-પ્લેટ-નેપકીન વ્યવસ્થિત ગોઠવી આપે. હવે ટેબલ પર મૂકાયું હોય એટલે એનો ઉપયોગ તો કરવાનો જ હોય ને ? પૈસા વસૂલ કરવા કે છરી-કાંટાનો ઉપયોગ કરવા કેટલાક લોકો ઢોંસો છરીથી કાપવા જાય, છરી હોય બુઠ્ઠી. છરી અડકે ને ઢોંસો બગડે ‘હે મૂર્ખ, ભારતીય વાનગી, છરીથી કાપવા જાય છે ? ઊભો રહે તને પરચો દેખાડું.’ છરી વડે ઢોંસો કપાય નહીં પણ વિરોધમાં ઉછળે. સાથે થાળી પણ ઉછળે, ચટણી-સંભારની વાટકીઓ ઉછળે. ઉછળે નહીં તો બગડે. ઢોંસામાં ખાવાપણું ન રહે. આધુનિક રીતભાત અપનાવવી એ કાંઈ ગુનો છે ? ઢોંસા જેવી જુનવાણી વાનગી… રસોઈ નિષ્ણાતો છરીથી (જમવાની છરીથી) કપાઈ શકે તેવા ઢોંસા બનાવતા કેમ નથી શીખવાડતા ?